პანდემია

ქეთევან კუკულავა

ნინი - 35 წლის მსახიობი

გოგი - რეჟისორი

კახა - მსახიობი

სოფიო - ყოფილი მსახიობი

გოგონა ( ნინის ბავშვობა)

ბატონი ზურაბი - ფსიქოლოგი

ნინი- (შემოდის პროდუქტებით დატვირთული. პარკებს მაგიდაზე ალაგებს. სამზარეულოდან სინი გამოაქვს, ნიღაბს მოიხსნის და იწყებს პროდუქტების ამოლაგებას და დასახელებას):

- წიწიბურა, ვერმიშელი, ბრინჯი, შაქარი, ფქვილი,

(გაიტანს სამზარულოში, შემორბის, პარკს ხელს დაავლებს და გარბის სამზარეულოში. კვლავ ოთახში ბრუნდება).

- ამ სუპერმარკეტებში ისეთი ზედახორაა, არ გინდოდეს არაფერი რაა! ეს ნიღაბი კიდევ რა საშინელებაა, სული მეხუთება.

(მაყურებელს):

-ბატონო? მე მეკითხებით? რა ხდება? არ ვიცი, არავინ იცის. უკაცრავად? პანდემია რა არის? დამელოდეთ ცოტა ხნით, დავგუგლავ და გიპასუხებთ. კარგით?

(ნოუთბუქი შემოაქვს. ეძებს „გუგლში“ )

- აი, ვიპოვე! უცხო სიტყვათა ლექსიკონი, პანდემია, ოჰ, ეს კიდევ ჭედავს რაა! (კომპიუტერზე ამბობს) პანდემია - ბერძნული სიტყვაა. Pan. ნიშნავს ყველას, საყოველთაოს, Demos კი მოსახლობას. პანდემია დაავადების გლობალური გავრცელებაა. გ ლ ო ბ ა ლ უ რ ი! (დამარცვლით ამბობს). გესმით ხალხო! დაგვერხა! გლობალური მასშტაბით! მგონი საკმარისი ინფორმაცია მივიღეთ. მეტი არც არის საჭირო... ბატონო? (მაყურებელს) რა უნდა გააკეთოთ? არაფერი, არა, უფრო სწორად, დარჩით სახლში! რისი მადლობა, რას ბრძანებთ, აბა დროებით!

- არც ისე დიდი ხანია, რაც პანდემია გამოცხადდა და უკვე დავიღალე (შეხედავს მანეკენს) გესმის შენ რა ხდებაა? აუ, ერთი შენა ხარ რაა!

ამდენი პროდუქტი ოდესმე მიყიდია? საშინლად მშია, მაგრამ არც ჭამის ნერვი მაქვს და არც რამე კერძის გაკეთების... (სიგარეტს ამოიღებს)

- ეს სანთებელა კიდევ სად გაქრება ხოლმე! (ეძებს, იპოვის, სიგარეტს მოუკიდებს და გააბოლებს)

- აუ ეს ნაფაზი ხომ ვეღარ ვისწავლე წესიერად! (მანეკენთან მიდის, სიგარეტის კვამლს მიაბოლებს. სიგარეტს პირთან მიუტანს, თითქოს უარს ამბობს მანეკენი მოწევაზე)

-არ მოგწონს? შენმა მზემ, სულ „მარლბოროზე“ ხარ გაზრდილი, აი?! (ბოლთას სცემს, სიგარეტს მწყრალად შეხედავს) - აღარ მინდა ეს საძაგლობაც. ვაიმე! მგონი გული ამიჩქარდა, ( სიგარეტს საფერფლეზე ჩააქრობს, ჩანთას გახსნის, წამლებით სავსე პარკს ამოიღებს) - ვალერიანის წვეთები, სად არის წვეთები, აი, ( შუშას თავს მოხსნის და ცხვირით შეისუნთქავს, ცოტა დამშვიდდება. წამლებით სავსე პარკს ხელში აიღებს) თითქმის ნახევარი ხელფასი ამაში გადავიხადე. ღმერთო ჩემო! აუ ბანკის ვალების გადახდა როგორ უნდა შევძლო (მანეკენს) რას გაჩერებულხარ შენ კიდე!

ამდენ პრობლემას მარტო როგორ უნდა გავუმკლავდე! აღარ შემიძლია! დავიღალე!

(უცებ თითქოს რაღაც აზრმა გაუელვა თავში, მობილურზე რეკავს)

-ალო! ბატონო ზურაბ, საღამო მშვიდობისა! იცით, თქვენ მე არ მიცნობთ, მაგრამ მე გიცნობთ, ძალიან ხშირად ვუსმენ თქვენს არაჩვეულებრივ ფსიქოლოგიურ ლექციებს. მთელი ელიტა შემოგყურებთ იმედის თვალით. ბატონო? შეშინებული ხომ არ ვარ? არაა! თუმცა, უფრო დაღონებული ვარ. ბატონო ? დიახ, მარტო ვცხოვრობ. ვცდილობ ბატონო ზურაბ, მაგრამ ხომ იცით, არტისტები უმოქმედობას ვერ ვუძლებთ... და საერთოდ, რატომ უნდა იბრძოდეს თეატრი მუდმივად გადარჩენისთვის? ახლა კიდევ ეს გვინდოდაა? ნიღაბი, ზეჟანგი, დისტანცია. ათასი დავიდარაბა და კიდევ მაყურებლები დარბაზში არ დაიშვებიანო. ე.ი. სპექტაკლებს ვერ ვაჩვენებთ, წარმოგიდგენიათ ეს რა საშინელებაა? ხელოვნება ხომ ისეთივე აუცილებელია ადამიანისთვის, როგორც ჰაერი. ბატონო? სპექტაკლები ონლაინ რეჟიმში? კი ბატონო, ვიცი ეგ ამბავი, ვნახოთ რა შედეგებს მივიღებთ. კი ბატონო, ხშირად დაგირეკავთ, ნებისმიერ დროს, შევთანხმდით! (აღფრთოვანებული ხელებს გაშლის) - არაჩვეულებრივი ფსიქოლოგია! უფ! სული მოვითქვი!

( ვალერიანის წვეთებს კიდევ ერთხელ შეისუნთქავს, მერე დგება და ცეკვავს, მანეკენთან მიდის. ცეკვის დროს იპრანჭება)

-ახლა მივმართოთ ვარსკვლავთმრიცხველებს , ჩვენ ხომ ვიცით,   
,, ვინც გაფრთხილებულია, ის შეიარაღებულია”!

(კომპიუტერთან ეძებს რაღაცას)

-აბა, ვნახოთ რა სიახლეები გვაქვს. ა, ბატონო - 2020 (ოცი-ოცი) იქნება ცვლილებების წელი. მართალია! ახლა ალბათ დისტანცია ჩვენი ცხოვრების წესი გახდება. ანუ სპექტაკლებიც დისტანციური იქნებაო! ერთი წუთით, (საჩვენებელ თითს შუბლთან მიიტანს) - ჰომო საპიენს! (თითქოს რაღაცა აღმოაჩინა) - ე.ი. დრამატურგიაში გადატრიალების ხანა იწყება. დროებით უნდა დავემშვიდობოთ შექსპირს, მოლიერს, სოფოკლეს! და დავდგათ ვისი პიესები? (თვალებმოწკურული იყურება) - ჰაა? ახალი სახელები ქართულ დრამატურგიაში. რას იტყვით, მოვსინჯო ძალები? - რატომაც არა?! (მანეკენთან მიდის) - შენ? შენ! რას იტყვი? გასაგებია, დუმილი თანხმობის ნიშანია. მოიტა ხელი! აი ასე! ოოჰ, უკვე ვგრძნობ მუზის მოზღვავებას! გთხოვთ, სიმყუდროვე არ დამირღვიოთ! რამდენიმე დღით უნდა განვმარტოვდე. (ჯდება კომპიუტერთან და ბეჭდავს. მუსიკა) - აჰა წერტილი. რეჟისორს გავუგზავნი, წაიკითხავს და აზრს გამოთქვამს. ვნახოთ რა ბედი ეწევა ჩემს პიესას. სხვათა შორის (მანეკენს) - შენ ასე ნუ მიყურებ, მე სტუდენტობისას პიესებს ვწერდი და არცთუ ურიგოდ. განსაკუთრებით პირველი კურსი საოცარი აღმაფრენის წლები იყო. (მუსიკა ან სიმღერა „რა ყოფილა სიჭაბუკე“ (ჩიხლაძეები) - ეხ, წლები ახალგაზრული!.. ახლა თეატრიდან მოვლენ ჩემი დიდი რეჟისორი და ერთ-ერთი მსახიობი. არ დაგიმალავთ და, ცოტა ვნერვიულობ.

(ნინის გამოაქვს იატაკზე დასაფენი ნიშნულები და სავარძლებთან დებს.

-ესეც ასე! ბოლოს და ბოლოს კანონმორჩილები ხომ უნდა გავხდეთ ოდესმე? ოღონდ, კანონი ყველასთვის უნდა კანონობდეს!

(შემოდიან რეჟისორი და მსახიობი)

ნინი - მობრძანდით, სულმოუთქმელად გელოდით!

რეჟისორი - ნინი, შენი სახლის კარი ყოველთვის ღიაა!

ნინი - რა თქმა უნდა, კარგი ადამიანებისთვის ჩემი სახლის კარი ყოველთვის ღიაა. დაბრძანდით!... უკაცრავად! დისტანცია დავიცვათ!

(ნინი ნიშნულებზე მიუთითებს)

-აბა დაბრძანდით!

(სტუმრები სხდებიან სავარძელში)

რეჟისორი -ყოჩაღ, ნინი, ჩემო კარგო, შენ ყველაფერში სამაგალითო ხარ! ( ღიმილით მიუთითებს ნიშნულებზე)

ნინი - დიდი მადლობა. ბატონო გოგი, ალბათ წაიკითხეთ?

რეჟისორი - წავიკითხე და ძალიან მომეწონა, შეიძლება ითქვას, აღფრთოვანებული ვარ!

ნინი - როგორ გამახარეთ ბატონო გოგი, ხომ იცით, თქვენი აზრი ჩემთვის როგორი მნიშვნელოვანია!

კახა - უკაცრავად (რეჟისორს) რითი ხართ აღფრთოვანებული?

ნინი - რაა? (გაკვირვებული უყურებს კახას).

კახა- კი ბატონო, თემა გასაგებია, მაგრამ, არ მესმის, რა ფუნქცია აკისრია პიესაში ამ უსახურ და უსულო მანეკენს?

ნინი - სხვათაშორის ამ უსახურ და უსულო მანეკენთან, როგორც შენ ამბობ, ძალიან საინტერესო დიალოგები მაქვს ხოლმე. (მანეკენთან მიდის და ჩქმეტავს) -აი, ნახე, ნახე, როგორ ეღუტუნება.

კახა - აბა, აბაა! ისე ეღუტუნება, რომ სულ ჟრუანტელი უვლის... დამიჯერე! არავითარი დატვირთვა არ აქვს...

ნინი - დატვირთვა პიესაში თითოეულ დეტალს აქვს, მთავარია შენ რა მნიშვნელობას მიანიჭებ მას.

კახა - არა, მე იმას კი არ ვამბობ, რომ ცუდი პიესაა, თუნდაც ის, რომ პანდემია მსოფლიო მასშტაბის პრობლემაა და ჩვენ უნდა გამოვეხმაუროთ ამ თემას, მაგრამ ჯერ კიდევ სამუშაო გაქვს, რომ სრულყოფილი სახე მიიღოს...

ნინი - ბატონო გოგი, გამოთქვით თქვენი აზრი!

რეჟისორი - მე ძალიან მომწონს და აუცილებლად დავდგამ ამ პიესას.

კახა - ნუ იჩქარებთ, ბატონო რეჟისორო!

ნინი- იცი რას გეტყვი? პანდემია ეს ერთ - ერთი პრობლემაა, თანაც მწვავე, მაგრამ დღეს საქართველოში ნიჭიერი ადამიანების დაბლოკვაც მწვავე პრობლემაა. (ნიშნისმოგებით ეუბნება)

კახა - აუ! დაიწყო ეხლა! ვის სჭირდება შენი დაბლოკვა, ნუ გააჭირე საქმე, შენს უსულო და უსახურ მანეკენს ხომ არ ჭირდება?

ნინი - მე ზოგადად ვამბობ, ჩემი მანეკენი რა შუაშია, შეეშვი თუ შეიძლება!

კახა - ანუ მანეკენი არ გაბულინგებს?

ნინი - არა ბატონო! არ მაბულინგებს. ჩვენ მართალია ხშირად ვკამათობთ, მაგრამ ის ბოროტი და შურიანი არ არის, ზოგიერთებისგან განსხვავებით.

კახა - კარგი ბატონო, ახლა რომ წერ ეს ვაქცინა ბლეფიაო, საიდან გამომდინარე ამბობ მაგას?

ნინი - მე ვამბობ? მაგას ექიმები ამბობენ, წესიერად ჩვენც არ ვიცით რა სახის ვირუსიაო, შესაბამისად ვაქცინაც კითხვის ნიშნის ქვეშაა!

კახა- აუ! მაგარი ფილოსოფოსი ხარ რაა!

ნინი - როცა საშველი აღარ არის, უნდა იფილოსოფოსო! ერთმა ჭკვიანმა კაცმა თქვა (მრავლისმეტყველად)

კახა - მესმის რომ გეშინია...

ნინი - არაფერიც არ მეშინია. ჯერ ერთი მწვანე ზონა ვართ, გაიარონ ბატონო, და საერთოდაც, გვაცალონ რა, თუ შეიძლება?!

კახა - „ გაიარე გაიარეე... მისამართი შეგეშალა...“ (ღიმილით წაიმღერებს)

ნინი - გაიაროონ!

კახა - კიდევ, იაპონიამ პანდემია ჰიგიენის დაცვით დაამარცხაო, რომ ჩაიხვიე, ქართველები ჰიგიენას არ ვიცავთ?

ნინი -ვიცავთ, მაგრამ იაპონელებივით არა! შენ რა, მოწესრიგებული ქვეყანა რომაა იაპონია ყველანაირად, ეჭვი გეპარება?

კახა - არა, მაგაში ეჭვი არ მეპარება,მაგრამ...

ნინი - რა, მაგრამ შეხედე იაპონიას და შეხედე საქართველოს! (ღიმილით) ჩვენ მწვანე ზონამ გვიშველა, თორემ.. (დაუსტვენს).

რეჟისორი - მე ვფიქრობ ძალიან მწვავე კონფლიქტი ამ პიესას არც მოუხდება. თავად პრობლემაა იმდენად მწვავე, რომ...

ნინი - მეც ასე ვფიქრობ!

კახა - როგორც თქვენ იტყვით, ბატონო რეჟისორო! (გაბღენძილი ამბობს)

რეჟისორი - მოკლედ, ყველაფერი გასაგებია. წავედით. ვიწყებთ ონლაინ რეპეტიციებს.

ნინი - იესს!

ნინი - დიდი მადლობა ბატონო გოგი, იცოდეთ! მუდმივად ხაზზე ვარ!

რეჟისორი - მეც ხაზზე ვარ!

კახა - მოკლედ, პატარა ბავშვი ხარ, ალბათ დიდი დრო დაგჭირდება რომ გაიზარდო!

ნინი -ალბათ!

რეჟისორი -აბა დროებით. საინტერესო დღეები გველოდება.

ნინი - ნახვამდის! (ნინი გააცილებს სტუმრებს)

ნინი - ბავშვი ხარო, დიდი დრო დაგჭირდება, რომ გაიზარდოო.

(ისმის წყნარი მუსიკა. შემოდის გოგონა ნოტებით. )

გოგონა - დედიკო! დღეს მუსიკის გაკვეთილზე დირექტორი დაგვესწრო და შემაქო, შოპენის თითები გაქვსო. დოდო მასწავლებელი გახარებული იყო, ძალიან მასახელეო. ახლა მოსწავლეთა სახლში გავრბივარ. დღეს ბუნების სურათები უნდა გადავიღოთ! წავედი, დეე!

(ბავშვი გადის)

ნინი - „ეხ წუთით მაინც დაბრუნდებოდეს ჩვენი ბავშვობა და სილამაზე...“

(ნინი მანეკენთან მიდის მხარზე ხელს ჩამოდებს)

- არა! ტექსტი სტილისტურად მართლაც დასახვეწია.

(ზარის ხმა,ან კაკუნი. ნინი კარს აღებს) შემოდის სოფიო, ყოფილი მსახიობი)

სოფიო - გამარჯობათ!

ნინი - გამარჯობათ! ვინ გნებავთ?

სოფიო - თქვენ ნინი გქვიათ, როგორც ვიცი. (ათვალიერებს ოთახს ) - მე თქვენი კოლეგა ვარ, სოფიო.

ნინი - ჩემი კოლეგა? ძალიან სასიამოვნოა.

სოფიო - დიახ! თუმცა უკვე აღარ ვმონაწილეობ სპექტაკლებში.

ნინი - აი აქ დაბრძანდით, კომფორტულად მოეწყვეთ.

სოფიო - გმადლობთ, (ნიშნულებს უყურებს) - ოო, ეს კარგია. „მთავარია დისტანცია“ (იცინიან)

ნინი - სამწუხაროდ, პირველად გხედავთ.

სოფიო - რა თქმა უნდა, იმიტომ რომ პირველად ვარ ამ ქალაქში.

ნინი - ანუ ჩვენი სტუმარი ხართ.

სოფიო - ასე გამოდის. იცით, პანდემიას უნდა ვუმადლოდე, რომ ასეთი კარგი ხალხი გავიცანი.

ნინი - სასიამოვნოა!

სოფიო - რომ ჩამოვედი, იმ დღესვე მოვიკითხე თეატრი თუ არის მეთქი.

ძალიან მიქეს თქვენი თეატრი, თქვენ განკუთრებულად უყვარხართ მაყურებელს.

ნინი - დიდი მადლობა!

სოფიო - დასანანია, რომ ჯერ არ გაქვთ სპექტაკლების ჩვენების უფლება.

ნინი - ჩვენ ახლა ვიწყებთ რეპეტიციებს და ონლაინ სპექტაკლს ვაჩვენებთ.

სოფიო - მართლა ? ძალიან გამახარეთ. აუცილებლად ვნახავ ონლაინ, თაიგულს კი სახლში მოგართმევთ.

ნინი - ნუ შეწუხდებით თაიგულისთვის.

სოფიო - რას ამბობთ, რა შეწუხებაა. თეატრი ხომ ჩემთვის ყველაფერია. ჩემი ცხოვრების აზრი თეატრია.

ნინი - ასე მგონია, მთელი ცხოვრება გიცნობთ.

სოფიო - მონათესავე სულის ადამიანები განსაკუთებულად გრძნობენ ერთმანეთს.

ნინი - მართალი ბრძანდებით. დარწმუნებული ვარ ბევრი თაყვანისმცემელი გყავდათ.

სოფიო - კადნიერებაში თუ არ ჩამითვლით, თაყვანისმცემლებით მართლაც საოცრად განებივრებული ვიყავი, როგორც თეატრში, ასევე პირად ურთიერთობაშიც.

ნინი- მე მგონი, თქვენ გათხოვილი არ ბრძანდებით.

სოფიო - იცით რა, თქვენ წარმოიდგინეთ, უამრავ თაყვანისმცემლებში მაინც ვერ ვპოვე ის ერთადერთი, ვისთანაც შევძლებდი ჰარმონიული ოჯახის შექმნას. გესმით ხომ?

ნინი - დიხ, დიახ! შესანიშნავად მესმის თქვენი.

სოფიო - რაც შეეხება სამსახიობო კარიერას, საოცარი წარმატებები მქონდა. ჭირვეული თეატრმცოდნეები და მწარე ჟურნალისტებიც კი ხოტბას ასხამდნენ ჩემს როლებს. ნინი, მე ვხედავ, რომ შენ ძალიან დიდ წარმატებას მოგიტანს ეს პიესა. დარწმუნებული ვარ!

ნინი - არ ვიცი, რაც უფრო ახლოვდება პრემიერის დღე, უფრო ვნერვიულობ.

სოფიო - გასაგებია, რომ ნერვიულობ, მაგრამ ზედმეტი ღელვა ნამდვილად არ არის საჭირო. (მობილურს დახედავს) - დილიდან გამოსული ვარ, უნდა წავიდე, თორემ ჩემს მეგობარს ძალიან შეეშინდება. (დგება შლიაპას ისწორებს) - გამოგიტყდებით და მართლა შემეშინდა, პანდემია რომ გამოცხადდა, სამაგიეროდ მეგობრის მოპატიჟებამ, ძალიან გამახარა და გამაკვირვა, ახლა ხომ ყველას ეშინია ერთმანეთთან მისვლის, თქვენთანაც როგორ მოჩვენებასავით შემოვედი! ... ამ პატარა ქალაქში საოცრად კარგად ვგრძნობ თავს.

ნინი - კი, აქ ჩამოსულები საერთოდ კარგად გრძნობენ თავს.

სოფიო - მოკლედ, გავიქეცი. აბა დროებით!

ნინი - კარგად ბრძანდებოდეთ. ძალიან გამახარეთ თქვენი სტუმრობით.

სოფიო - კარგად ძვირფასო!

(ნინი მობ.-ზე საუბრობს)

ნინი - ბატონო ზურაბ მოგესალმებით. დიახ, ნინი ვარ! ბატონო ზურაბ, საღამოს 8 სათზე ონლაინ სპექტაკლის პრემიერაზე გეპატიჟებით. სპექტაკლის სახელი? -,,პანდემია.“ კი ბატონო, აქტუალური თემაა. უკვე გამოცხადდა და ჩვენი საყვარელი მაყურებელიც სულმოუთქმელად ელოდება პრემიერას. მადლობა კეთილი სურვილებისთვის... (მანეკენს ესაუბრება) - რას იტყვი, როგორ მიიღებს ინტერნეტ მაყურებელი? კარგად? მეც ასე ვფიქრობ. (იცინის) შენ, ადვილი გგონია ცარიელ დარბაზში თამაში? მსახიობი როცა მაყურებელთან არ არის უხილავი ძაფებით დაკავშირებული და მაყურებლის მაჯისცემას ვერ გრძნობს, იცი ეს რა ძნელია? ასეთ მდგომარეობაში ბუნებრივად და უშუალოდ იმოქმედო სცენაზე, იცი ამას რამხელა ძალისხმევა სჭირდება? ... (ნინი უცებ კომპიუტრთან მიირბენს ) აი დაიწყო! მოიცა, ხმას ავუწევ!

(ისმის ხმამაღალი მუსიკა! ფერები ირევა სცენაზე. ნინი მაყურებლის როლშია ემოციებით. გარკვეული დროის შემდეგ მუსიკა ჩერდება).

ნინი - შენ წარმოიდგინე, მომეწონა, მშვენივრად ითამაშეს მსახიობებმა... ისე, კი მაინტერესებს, როგორი რეაქცია ჰქონდათ ზოგ-ზოგიერთებს. რაა? შენ უკვე მილოცავ წარმატებას? მადლობა ჩემო ერთგულო მეგობარო! ოპერატორმაც რა მაგრად გადიიღო, ყოჩაღ! თან ახალბედაა და წუნს ვერ დასდებ. ბრავოო!

(სცენაზე შემოდის რეჟისორი, კახა, სოფიო ყვავილებით. ჟრიამულით)

სოფიო -( თაიგულს მიართმევს ნინის) - მართლაც ბრავოო! არაჩვეულებრივი სპექტაკლი ვიხილე. მოხიბლული ვარ!

რეჟისორი - ყოჩაღ ჩემო ძვირფასო! გილოცავ და მადლობა!

ნინი - თქვენ მადლობა, ბატონო გოგი! სწორედ რეჟისორულმა გადაწყვეტამ მოხიბლა მაყურებელი!

კახა - გულწრფელად გილოცავ!

ნინი - მადლობა! (მაყურებელს ) - ბატონო? ისევ მე მეკითხებით, პანდემიასთან დაკავშირებით რა ხდება? (ცოტა შეყოვნდება) - ყველაფერი კარგად იქნება!

სოფიო - (წაიმღერებს) - იძირება გემი, მაგრამ ყველაფერი რიგზეა!

(იცინიან)

(მობილურის ზარი)

ნინი - (ნომერს დახედავს და აღტაცებული იღიმება) - გისმენთ ბატონო ზურაბ! დიხ! სპექტაკლი ნახეთ და ძალიან მოგეწონათ. უღრმესი მადლობა ყურადღებისთვის. თქვენ ძალიან მეხმარებით. მეც ასევე. ნახვამდის. ვგიჟდები ამ კაცზე!

კახა - ოჰო!?

რეჟისორი - აბა სამახსოვრო სელფი პანდემიის პერიოდში.

სოფიო - სელფი, აუცილებელია! (კეკლუცობს)

(ერთად დგებიან, პოზიორობენ, იცინიან. ისმის შეძახილები): - „ დისტანცია!“ „დისტანცია “ დავიცვათ!

ნინი -ესეც ასე! მშვენიერი ფოტოები გამოვიდა. (შემდეგ მანეკენთან დგებიან) - აბა ერთიც კიდევ.